**О Д Г О В О Р**

на пратеничко прашање од пратеникот Амди Бајрам поставено

на 57-та седница на Собранието на Република Македонија

одржана на 28 мај 2009 година

 На 14.05.2009 година дежурен јавен обвинител бил Горан Богдановски, а дежурен истражен судија Владимир Панчевски. Меѓу 22,00 часот и 22,30 часот , за сообраќајна незгода случена на бул."Маркс и Енгелс", известен е истражниот судија Владимир Панчевски. На местото на настанот е излезена увидна екипа на сообраќајната полиција од која е започнат увид. Дежурниот јавен обвинител е известен од дежурниот истражен судија дека околу 22,00 часот се случила сообраќајна незгода на горенаведениот булевар, во која патничко возило удрило во пешакот Шерифи Беким, роден на 20.02.1982 година, со адреса на живеење ул."Бернард Расел" и во време на случувањето на сообраќајната незгода истиот има здобиено сериозни тешки телесни повреди. Истиот со болничко возило е пренесен во Ургентниот центар. Увидот е препуштен на службените лица од сообраќајната полиција.

Јавниот обвинител и истражниот судија во сообраќајни незгоди во досегашните пријави за случајни сообраќајни незгоди излегуваат на увид, доколку на местото на настанот има починато лице или лица, како последица од сообраќајната незгода.

Лицето што го управувало патничкото возило не го напуштило местото на настанот и за такво нешто немало информација од дежурната екипа на сообраќајната полиција на МВР. Истото било присутно на местото на настанот и ја сочекало увидната екипа на полицијата која констатирала дека кај истиот има присуство на алкохол. Лицето не го напуштило местото на настанот , не се дало во бегство, соработувало со увидната екипа на полицијата, не го попречувало увидот, поради што немало основ за определување мерка притвор, согласно член 199 став 1 точка 1, 2 и 3 од ЗКП.

Од тие причини, дежурниот Јавен Обвинител и дежурниот истражен судија, во време на пријавувањето на сообраќајната незгода не излегле на увид.

Подоцна, истражниот судија е информиран дека лицето починало во Ургентниот центар и издал наредба обдукција на лешот на починатото лице до Инситутот за судска медицина, заради утврдување на видот и каракатерот на здобиените повреди при сообраќајната незгода.

По поднесувањето на кривичната пријава од страна на МВР - Оддел за сообраќајни деликти, јавното обвинителство ќе постапи, согласно член 300 од КЗ, а во врска со член 297 од КЗ. Присуството на алкохол, исто така се санкционира согласно постојниот кривичен законик, па доколку лицето поседувало во себе алкохол и зависно колку промили имало во крвта, јавното обвинителство ќе постапи согласно горенаведениот закон.

ИИ Основниот суд Скопје 1 Скопје го достави следниот одговор:

На ден 14.05.2009 година во 22,00 часот, дежурниот истражен судија Владмир Панчевски од страна на ДОЦ 92, бил известен за сообраќаната незгода која се случила на бул."Маркс и Енгелс", во непосредна близина на македонски пошти, во која бил повреден пешакот Шерифи Беким и истиот со тешки повреди, со возило на брза помош бил пренесен во Ургентниот центар во Скопје. Околу 23,00 часот од страна на ДОЦ 92, истражниот судија бил известен дека наведенето лице, поради тешките повреди починало, поради што од страна на истражниот судија била издадена наредба за обдукција Кри.бр. 1389/09 и телефонски бил известен дежурниот обдуцент од Инситутот за судска медицина и криминалистика.

Дежурниот истражен судија Владимир Панчевски, на ден 14.05.2009 година, од 15,30 часот до 19,30 часот работел притворски предмет Ки.бр.761/09, а веќе од 20,00 часот, на 14.05.2009 година до 02,00 часот на 15.05.2009 година работел друг притворски предмет Ки.бр.762/09. По добиеното известување за конкретната сообраќајна незгода од ДОЦ 92, истиот бил известен да контактира со јавниот обвинител, а истото било сторено и од страна на истражниот судија, но не е воспоставен контакт со јавниот обвинител.

Притоа, поради неможност да биде прекината постапката по притворскиот предмет Ки.бр.762/09, а со оглед дека дежурниот судија бил известен дека во сообраќајната незгода е повредено лице кое веднаш било однесно со возило на Брза помош, и бил известен само за настанати тешки телесни повреди кај лицето и не бил известен за настанати повреди кај други лица како учесници во сообраќајната незгода , од страна на истражниот судија било одлучено увидот да биде препуштен на увидната група на МВР, но истата континуирано да го известува за текот на увидот, што и било сторено од увидната група. Од страна на истражниот судија на увидната група, биле дадени напатствија во смисла на одредбите од ЗКП што се е неопходно потербно да се преземе при увидот на лице место.

Сето погоре наведено, дежурниот истражен судија, за денот на дежурството го имал констатирано во судската тетратка за дежурства за 14.05.2009 година.

Во однос на прашањето за неизлегување на Јавниот Обвинител, како и околноста зошто лицето, најверојатно причинител на сообраќајната незгода било пуштено дома, Основнот суд Скопје 1 Скопје, неможе да даде одговор, бидејќи без предлог на овластен предлагач - ОЈО Скопје, во смисла на одредбите на ЗКП, како што е поставено пратеничкото прашање, истражниот судија неможе да ги ограничи правата и слободите на било кое лице - учесник во кривична постапка, без соодветно барање или постапка порекрената од страна на овластен јавен обвинител.

Гореизнесеното, Министерството за правда го дава во функција на одговор на поставеното Пратеничко прашање.